Na temelju članka 61.c Zakona o lokalnoj i područnoj (regionalnoj) samoupravi ("Narodne novine" broj 33/01, 60/01- vjerodostojno tumačenje, 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19 i 144/20) i članka 58. Statuta Grada Križevaca ("Službeni vjesnik Grada Križevaca", broj: 4/09, 1/13, 1/16, 1/18, 3/18. - pročišćeni tekst, 3/20, 1/21. i 3/22), Vijeće gradske četvrti Centar na sjednici održanoj 10. siječnja 2024. donijelo je

**P R A V I L A**

**GRADSKE ČETVRTI CENTAR**

**I. OPĆE ODREDBE**

**Članak 1.**

Ovim Pravilima uređuju se pitanja ustrojstva i rada gradske četvrti i to: tijela gradske četvrti i njihov djelokrug i ovlasti, financiranje rada gradske četvrti, osiguranje uvjeta za rad, nadzor nad radom tijela gradske četvrti i druga pitanja od važnosti za rad gradske četvrti.

**Članak 2.**

Gradska četvrt oblik je neposrednog sudjelovanja građana u odlučivanju o lokalnim poslovima od neposrednog i svakodnevnog utjecaja na život i rad građana.

Područje gradske četvrti utvrđeno je posebnom odlukom Gradskog vijeća.

**Članak 3.**

Gradska četvrt je pravna osoba.

Sjedište Gradske četvrti je u \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

Gradska četvrt ima pečat koji je okruglog oblika.

*Pečat u sredini ima tekst : Križevci, uz gornji rub: REPUBLIKA HRVATSKA - GRAD KRIŽEVCI, a uz donji rub: Gradska četvrt Centar.*

Pečat Gradske četvrti čuva se u sjedištu Gradske četvrti, a upotrebljava se samo za ovjeru akata tijela Gradske četvrti.

**II. TIJELA, DJELOKRUG I OVLASTI GRADSKE ČETVRTI**

**Članak 4.**

Tijela gradske četvrti su vijeće gradske četvrti (u daljnjem tekstu: vijeće) i predsjednik vijeća.

**Članak 5.**

Članove vijeća biraju građani s područja gradske četvrti koji imaju biračko pravo na neposrednim izborima, tajnim glasovanjem, razmjernim izbornim sustavom.

Vijeće ima devet članova.

Mandat članova vijeća traje četiri godine.

Postupak izbora vijeća uređuje se posebnom odlukom Gradskog vijeća, odgovarajućom primjenom odredaba zakona kojim se uređuje izbor članova predstavničkih tijela jedinica lokalne samouprave i odredaba Statuta Grada Križevaca.

**Članak 6.**

Vijeće:

- donosi program rada i izvješće o radu vijeća,

- donosi financijski plan i godišnji izvještaj o izvršenju financijskog plana,

- donosi plan malih komunalnih akcija i utvrđuje prioritete u njihovoj realizaciji,

- donosi pravila gradske četvrti,

- donosi poslovnik o radu vijeća,

- bira i razrješava predsjednika i zamjenika predsjednika vijeća,

- odlučuje o korištenju sredstava osiguranih u proračunu Grada za pojedine namjene sukladno posebnim odlukama,

- surađuje s drugim mjesnim odborima i gradskim četvrtima, udrugama, trgovačkim društvima, ustanovama i drugim pravnim i fizičkim osobama u pitanjima od interesa za građane s područja gradske četvrti,

- daje mišljenje i prijedloge u postupku izrade i donošenja prostornih i drugih planskih dokumenata Grada,

- prati stanje u komunalnoj infrastrukturi na svom području i predlaže program razvoja komunalne infrastrukture,

- obavlja i druge poslove utvrđene posebnim propisima i drugim aktima Gradskog vijeća i gradonačelnika.

Program rada, pravila gradske četvrti i poslovnik o radu vijeća donosi se većinom glasova svih članova vijeća.

Ostale odluke ili zaključke vijeće donosi većinom glasova nazočnih članova.

Poslovnikom o radu vijeća podrobnije se uređuje organiziranje rada vijeća.

**Članak 7.**

Programom rada utvrđuju se aktivnosti vijeća, osobito u pogledu vođenja brige o uređenju područja, provođenjem manjih komunalnih akcija kojima se poboljšava komunalni standard građana, vođenju brige o poboljšavanju zadovoljavanja lokalnih potreba građana u oblasti zdravlja, socijalne skrbi, kulture, športa i drugih lokalnih potreba na svom području.

**Članak 8.**

Član vijeća nema obvezujući mandat i nije opoziv.

Član vijeća dužnost obavlja počasno i za to ne prima naknadu.

Član vijeća u obnašanju svoje dužnosti ima pravo:

- prisustvovati sjednicama vijeća,

- predlagati razmatranje pojedinih pitanja iz djelokruga vijeća,

- raspravljati i izjašnjavati se o svim pitanjima koja su na dnevnom redu vijeća,

- obavljati i druge poslove koje mu povjeri vijeće.

**Članak 9.**

Vijeće iz svog sastava, većinom glasova svih članova, bira predsjednika i zamjenika predsjednika na vrijeme od četiri godine.

**Članak 10.**

Vijeće može razriješiti predsjednika i zamjenika predsjednika vijeća.

Postupak za razrješenje predsjednika ili njegovog zamjenika može pokrenuti najmanje 1/3 članova Vijeća ili gradonačelnik, a prijedlog mora biti obrazložen.

O prijedlogu za razrješenje odlučuje se većinom glasova svih članova vijeća.

**Članak 11.**

Predsjednik vijeća predstavlja gradsku četvrt i za svoj je rad odgovaran vijeću gradske četvrti odnosno gradonačelniku za povjerene poslove iz samoupravnog djelokruga Grada.

Predsjednik saziva sjednice vijeća, predlaže dnevni red i predsjedava sjednicama. Obavlja i druge poslove koje mu povjeri vijeće

Sjednice vijeća saziva predsjednik na vlastiti poticaj, a dužan ju je sazivati na osnovi zahtjeva gradonačelnika ili najmanje 1/3 članova vijeća.

O radu na sjednici vijeća vodi se zapisnik.

Predsjednika u slučaju spriječenosti ili odsutnosti zamjenjuje zamjenik predsjednika.

**Članak 12.**

Vijeće može sazivati mjesne zborove građana radi rasprave o potrebama i interesima građana te davanja prijedloga za rješavanje pitanja od mjesnog značaja.

Mjesni zbor građana vodi predsjednik vijeća ili član vijeća kojega odredi vijeće.

Mjesni zbor građana saziva se javnim upućivanjem poziva ili na drugi način.

**III. FINANCIRANJE I OSIGURAVANJE UVJETA ZA RAD GRADSKE ČETVRTI**

**Članak 13.**

Za djelatnost gradske četvrti u smislu osiguravanja nužnih sredstava za poslovanje (minimalne administrativne i slične poslove), te za obavljanje povjerenih im poslova iz samoupravnog djelokruga Grada, sredstva se osiguravaju u Proračunu Grada.

Za financiranje djelatnosti koje nisu obuhvaćene stavkom 1. ovog članka, gradska četvrt može osigurati druga sredstva i to:

- prihode od imovine i imovinskih prava gradske četvrti,

- dotacije i pomoći pravnih ili fizičkih osoba,

- od učešća građana u ostvarivanju određenih projekata.

**IV. NADZOR I ZAŠTITA MJESNE SAMOUPRAVE**

**Članak 14.**

Nadzor nad zakonitošću rada gradske četvrti obavlja gradonačelnik.

Predsjednik vijeća dužan je u roku od 8 dana od dana donošenja dostaviti gradonačelniku akte koje je donijelo vijeće.

Gradonačelnik može raspustiti vijeće gradske četvrti ako ono učestalo krši odredbe Statuta Grada, Pravila gradske četvrti ili ne obavlja povjerene mu poslove.

**V. PRIJELAZNE I ZAVRŠNE ODBREDBE**

**Članak 15.**

Izmjene i dopune Pravila gradske četvrti mogu se donositi na prijedlog najmanje 1/3 članova vijeća ili na prijedlog gradonačelnika.

**Članak 16.**

Danom stupanja na snagu ovih Pravila prestaju Pravila gradske četvrti Centar iz 2014. godine.

**Članak 17.**

Ova Pravila stupaju na snagu osmog dana od dana objave na oglasnoj ploči gradske četvrti.

VIJEĆE GRADSKE ČETVRTI CENTAR

KLASA: 024-06/24-01/0001

URBROJ: 2137-02-01/03-24-1

PREDSJEDNIK VIJEĆA

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**TOMISLAV KARLOVIĆ**